**Аспекти на преференциалния произход във връзка със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна**

На 31 декември 2020 г. в Официален вестник на Европейския съюз, серия L, бр.444 бе публикувано Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна (СТС). Текстът на Споразумението може да бъде консултиран на следния адрес:<https://eur-lex.europa.eu/legal-content/BG/TXT/PDF/?uri=CELEX:22020A1231(01)&from=BG>.

В същия брой на Официалния вестник бе публикувано и Решение (ЕС) 2020/2252 на Съвета относно подписването, от името на Съюза, и временното прилагане на СТС и на Споразумението между Европейския съюз и Обединеното кралство Великобритания и Северна Ирландия относно процедурите за сигурност при обмен и защита на класифицираната информация. Отчитайки неотложния характер на ситуацията при която преходният период приключи на 31 декември 2020 г., както и необходимостта да се даде достатъчно време на Европейския парламент и на Съвета да упражнят подходящ контрол на предвиденото решение за сключване на Споразуменията както и върху самите текстове на Споразуменията, чл. 12, параграф 1 от Решението предвижда че при условие за реципрочност Споразуменията се прилагат временно, считано от 1 януари 2021 г. до приключване на процедурите за влизане в сила.

 Съгласно разпоредбите на СТС, от 01.01.2021 г. стоките с произход от Обединеното кралство и от ЕС могат да ползват преференциално тарифно третиране при внос в двете страни по споразумението при условие, че са изпълнени всички необходими за това условия и че стоките отговарят на изискванията на правилата за произход, включени в Глава 2 „Правила за произход“ от Дял I „Търговия със стоки“ към Втора част „Търговия, транспорт, рибарство и други договорености“.

 В текстовете, свързани с придобиването и доказването на произхода на стоките са включени разпоредби относно възможността за прилагане на пълна кумулация на произхода, допустими отклонения за материалите без произход, включени в производството на изнасяните стоки, счетоводно разделяне, забрана за промяна, възстановяване на или освобождаване от мита.

 Следва да се отбележи, че съгласно изискванията за върнати продукти, включени в чл. ORIG.15, когато продукт с произход от някоя от страните, изнесен от тази страна за трета държава, бъде върнат в тази страна, той се разглежда като продукт без произход, освен ако може да бъде доказано по удовлетворителен за митническия орган на тази страна начин, че върнатият продукт е същият като изнесения продукт и не е претърпял каквито и да било операции, освен необходимите за запазването му в добро състояние, докато е бил в тази трета държава или докато е бил изнесен.

 Специфичните за отделните продукти правила за произход, които трябва да бъдат изпълнени за материалите без произход, използвани в производството на крайния продукт, за да може този продукт да придобие произход са включени в Приложение ORIG-2 към СТС.

 За целите на преференциално тарифно третиране, при допускане за свободно обращение в ЕС или в Обединеното кралство, на продукти с произход от една от двете страни, в елемент от данни 2/3 „Представени документи, сертификати и разрешения, допълнителни данни“ на митническата декларация се вписват следните кодове на документи, с код на преференция от типа 3хх в Е.Д. 4/7 „Преференция“, както следва:

 – код U116 за изявление за произход, изготвено от износителя, с което се потвърждава, че продуктът е с произход;

* код U117 за информираността на вносителя относно произхода на продуктите; и
* код U118 – изявление за произход за повече на брой пратки с идентични продукти, внасяни в някоя от страните в рамките на произволен период, посочен в изявлението за произход, който не е по-дълъг 12 месеца.

Изявлението за произход се изготвя, като се използва една от езиковите версии на текста в Приложение ORIG-4 от СТС върху фактурата или друг документ, съдържащ достатъчно подробно описание на продукта с произход, за да може този продукт да бъде идентифициран. То може да се отнася до една пратка на един или няколко продукта, внасяни в някоя от страните; или повече на брой пратки с идентични продукти, внасяни в някоя от страните в рамките на произволен период, посочен в изявлението за произход, който не е по-дълъг от 12 месеца.

При износ от ЕС изявление за произход може да бъде изготвено само от износител, регистриран в Системата за регистрирани износители на Съюза (REX системата), за стоки чиято стойност надхвърля 6000 евро. За пратки под 6000 евро такава регистрация не е необходима, но съставянето на изявление за произход остава изискуемо.

За целите на извършване на регистрация в REX системата на Европейския съюз, износителите следва да попълнят заявление за регистрация по Приложение 22-06А от Регламент за изпълнение (ЕС) 2015/2447 на Комисията от 24 ноември 2015 година за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (РИ), изменен с Регламент за изпълнение (ЕС) 2018/604 на Комисията от 18 април 2018 година (Приложение II), който регламент отменя и Регламенти (ЕИО) № 3510/80 и (ЕО) № 209/2005.

Заявлението за регистрация, ведно с документите доказващи произхода на изнасяните стоки, съгласно изискванията на разпоредбите на СТС, се подава в Централно митническо управление на Агенция „Митници“, дирекция „Митническа дейност и методология“ на електронен адрес: origin@customs.bg или delovodstvo@customs.bg .

 След като бъдат регистрирани, износителите от Съюза имат право, считано от датата, от която е валидна тяхната регистрация, да съставят изявления/декларации за произход по образец за всички пратки, съдържащи продукти с произход в съответствие с разпоредбите на приложимото преференциално търговско споразумение.

При износ от Обединеното кралство, за стоки над 6000 евро, износителят следва да впише в изявлението си за произход своя национален ЕORI номер, издаден от компетентните власти в Обединеното кралство.

 Същевременно, малки пратки включващи продукти, чиято обща стойност не надвишава 500 EUR или 1200 EUR в случай на продукти, които са част от личния багаж на пътник, са освободени от изискването за изявление за произход.

 В случай, че износителите от ЕС и от ОК не могат да изготвят и представят навреме изявление за произход, съгласно разпоредбите на член ORIG.18а, параграф 2 (а) от СТС, вносителите в ЕС и в Обединеното кралство могат да представят искане за преференциално третиране впоследствие в срок до три години след датата на вноса.

 Съгласно разпоредбите за кумулация, за да може даден износител да попълни изявлението за произход, той трябва да получи от своя доставчик *декларация на доставчика*, както е предвидено в Приложение ORIG-3 от СТС, или равностоен документ, който съдържа същата информация, описваща въпросните материали без произход достатъчно подробно, за да могат те да бъдат идентифицирани.

 В съответствие с член 61, параграф 1 от РИ доставчикът предоставя на износителя или търговеца информацията, необходима за определяне произхода на стоките при изпълнение на изискванията на разпоредбите, уреждащи преференциалната търговия между Съюза и някои държави или територии (преференциален произход), чрез съставяне на декларация на доставчика.

 За да се съобразят разпоредбите на този член със случаите, в които износителите от ЕС не разполагат все още с всички декларации на доставчика за материалите и компонентите, използвани при производството на продукти изнасяни за Обединеното кралство, е приет Регламент за изпълнение (ЕС) 2020/2254 на Комисията от 29 декември 2020 година относно съставянето на изявления за произход въз основа на декларации на доставчика при преференциален износ за Обединеното кралство по време на преходен период (публикуван в Официален вестник на ЕС, серия L, бр. 446/31.12.2020 г.).

 Съгласно предвиденото в посочения по-горе регламент, за да се улесни съставянето на изявления за произход от датата, на която Споразумението започне да се прилага, е целесъобразно по време на преходен период до 31.12.2021 г. на износителите да се позволи да съставят изявления за произход въз основа на декларации на доставчика които ще бъдат предоставени впоследствие, при условие че най-късно до 01.01.2022 г. те разполагат с всички необходими декларации на доставчика. В противен случай, най-късно на 31 януари 2022 г. износителят трябва да информира вносителя, че не разполага с тези декларации .. В този случай изявлението за произход, което той е съставил, не може да бъде счетено за правомерно изготвено.

 Във всички случаи износителите са задължени да съставят изявления за произход въз основа на информация, доказваща произхода на продукта, включително информация относно статуса на произход на материалите, използвани в производството на продукта.

По отношение на търговията между Северна Ирландия и ЕС, тя се регулира от Протокола за Ирландия/Северна Ирландия съдържащ се в Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия. Текстовете на споразумението за оттегляне могат да бъдат намерени на следния адрес: <https://eur-lex.europa.eu/legal-content/BG/TXT/PDF/?uri=CELEX:12020W/TXT&from=BG> .

Съгласно разпоредбите на Протокола, Северна Ирландия остава част от митническата територия на Европейския съюз, като митническите правила и процедури на Съюза ще продължат да се прилагат.

Територията на Северна Ирландия обаче не се счита за част от Съюза в третите държави или групите трети държави, с които Съюзът има преференциални търговски споразумения. По-конкретно, за целите на прилагането на разпоредбите за кумулация, стоките с произход от Северна Ирландия не следва да се считат за стоки с произход, а обработките, извършени там не могат да се приемат като обработки придаващи европейски преференциален произход на стоките по смисъла на споразуменията за свободна търговия на Съюза.

Разпоредбитеe относно вносът в Северна Ирландия съгласно преференциални договорености и споразумения на ЕС са включени в Регламент за изпълнение 2020/2163 на Комисията (<https://eur-lex.europa.eu/eli/reg_impl/2020/2163> ) .

), с каква цел и от кога?